**HEA EESKUJU**

**VILLU SUSI**

Tallinna Tööstushariduskeskus

Hea Eeskuju kandidaat Villu Susi lõpetas põhikooli Kurtna Koolis 2017. aastal. Hetkel õpib ta teist aastat Tallinna tööstushariduskeskuses. Tema algatusvõime ja aktiivsus paistisid silma juba algklassides. 4. klassis kutsus ta kaasõpilasi osalema enda juhendatud meisterdamisringis, mis tegutses kooli raamatukogus. Juba siis pälvis Villu Kurtna Kooli "Aasta vabatahtliku" tiitli. Järgnevatel õppeaastatel kujunes Villust asendamatu abimees nii kooli ürituste korraldamisel kui jäädvustamisel. Temast sai kooli IT-juhi "parem käsi", kelle tehnilised oskused, teadmised ja lahendused toetasid erinevates olukordades nii õpetajaid kui kaasõpilasi. Ta oli helitehnikuna abiks kooli ja lasteaia ürituste korraldamisel, osales aktiivselt kooli meediaringi töös ja õpilasaktiivis. Just nendega seoses paistsid eriti hästi silma tema organisaatorivõimed ja tehnilised oskused. Mõned väga erilised näited: otseülekande tegemine lasteaia olümpiamängudelt 2016. aastal, mida vaadati koos järelvaatamisega üle tuhande korra; koolikiusamise-teemalise õppe-lühifilmi tegemine ideest kuni esitluseni koolis (sh stsenaarium, osatäitjate leidmine, filmimine, monteerimine jne), millesse kaasas ka piirkonna noorsoopolitseiniku.

Villu paistab silma oma tagasihoidliku oleku, sõbralikkuse ja abivalmidusega. Ta ai anna kunagi katteta lubadusi, vaid vastupidi: ta on nn tegude inimene. Tema jaoks pole olemas lahendamatuid olukordi, on ainult uued väljakutsed.

Villu tegevus ei piirdunud juba põhikoolis õppides ainult kooliga. Ta lööb siiani aktiivselt kaasa Kiisa Vabaajakeskuse töös nii ürituste organisaatori kui helitehnikuna. Juba mitu aastat on Villu organiseerinud kohalikke noori bände tutvustavat üritust Kevadrock. Kogu vabatahtliku tegevuse kõrval, lõpetas Villu Susi edukalt põhikooli ning teda võib mitmeti eeskujuks tuua. Lisaks kõigele muule on tema nimel mitu kooli rekordit spordis. Kõik eelpool kirjeldatud tegevused on kooli ja kogukonna jaoks hindamatu väärtusega. Villu Susi on parim näide noorest, kes räägib vähe, aga teeb väga palju.

HEA EESKUJU ESITAJA

Kristjan Saar